Sofyan Amrabat

Sofyan Amrabat (s. 21. elokuuta 1996 Huizen, Alankomaat) on marokkolainen jalkapalloilija. Hän on pelipaikaltaan puolustava keskikenttäpelaaja. Hän edustaa Italian Serie A:ssa pelaavaa Fiorentinaa. Hän on pelannut Marokon maajoukkueessa vuodesta 2017.

Amrabat aloitti jalkapallon pelaamisen synnyinmaassaan Alankomaissa. Hän siirtyi FC Utrechtin junioreihin vuonna 2007 ja pelasi edustusjoukkueessa ensimmäiset pääsarjaottelunsa kaudella 2014–2015. Hän edusti Feyenoord Rotterdamia kaudella 2017–2018 ja belgialaista Club Bruggea kaudella 2018–2019. Elokuussa 2019 Amrabat siirtyi Italiaan, aluksi lainasopimuksella Hellas Veronaan ja sittemmin Fiorentinaan. Hän on marraskuun 2022 loppuun mennessä pelannut Serie A:ssa 101 ottelua, joista 79 ottelua avauskokoonpanossa, ja tehnyt niissä kaksi maalia. Hän on pelannut Mestarien liigassa kahdeksan ottelua ja tehnyt niissä yhden maalin, syyskuussa 2017 Feyenoordin pelaajana italialaisseura Napolia vastaan. Eurooppa-liigassa hän on pelannut kaksi ottelua.
 
Amrabat pelasi Alankomaiden alle 15-vuotiaiden maajoukkueessa mutta siirtyi sitten edustamaan Marokon nuorisomaajoukkueita. Hän pelasi kolme ottelua alle 17-vuotiaiden MM-kilpailuissa 2013. Hän pelasi Marokon A-maajoukkueessa ensimmäisen kerran maaliskuussa 2017 ystävyysottelussa Tunisiaa vastaan. Hän on jouluun 2022 mennessä pelannut 46 A-maaottelua, joissa hän on ollut 35 kertaa avauskokoonpanossa. MM-kilpailujen 2018 alkulohko-ottelussa Irania vastaan hän tuli vaihdosta kentälle veljensä Nordin Amrabatin tilalle. MM-kilpailuissa 2022 Marokko selviytyi kaikkien aikojen ensimmäisenä afrikkalaismaana MM-kilpailujen välieriin ja Amrabat pelasi täydet minuutit joukkueensa kaikissa seitsemässä ottelussa. Hän pelasi viisi ottelua Afrikan-mestaruuskilpailuissa tammikuussa 2022.

Lähteet 

Marokkolaiset jalkapalloilijat
Vuonna 1996 syntyneet
Elävät henkilöt